La Bibia piemontèisa/Testament Vej/Samuel/1 Samuel 23


1 Samuel

23

David a Cheila 

A David a l’é rivaje la neuva che ij Filisté a l’avìo tacà Cheila e ch’a ravagiavo j’èire. Parèj David a l’ha consultà Nosgnor. A l’ha dije: “L’hai-ne da andé e bate ij Filisté?". Nosgnor a l'ha rëspondùje: "Và, ti't fraperas ij Filisté e ti ‘t saras col ch’a libererà Cheila".

Ma la gent ëd David a l'han dije: “Varda, se nojàutri già ‘mbelessì, a Giuda, i vivoma ‘nt la pàu, tant pì s’i ‘ndoma a Chèila pr’ ataché le trope dij Filisté!”. Antlora David a l'ha consultà tornà Nosgnor, ch’a l'ha comandaje: "Cala ‘n pressa a Cheila, che mi i butrai ij Filisté an tò podèj”. David, donca, a l'é andàit con ij sò òm a Cheila e a l'ha combatù contra dij Filisté; a l'ha portaje via sò cabial e a l'ha frapaje 'd na dësfàita gròssa. Përparèj David a l'ha salvà la gent ch’a stasìa a Cheila.

David ëschivia torna Saul 

Ant ël moment che Abiatar, fieul d'Achimelech, a l'era scapà a Cheila da David, a l'era portasse daré l'Efod. A l'han bin anformà Saul che David a l'era intrà a Cheila. Saul a l' ha dit: “Nosgnor a l'ha butalo an mie man; përchè a l'é vnùit a saresse drinta 'd na sità con pòrte e stanghe”. Antlora Saul a l'ha ciamà tut ël pòpol al combatiment, për calé a Cheila, con ël but ëd buté sota assedi David e soa gent. Antlora David, vnùit a savèj dël mal che Saul a progetava contra 'd chiel, a l'ha dije al sacerdòt Abiatar: "But-te adòss l'Efod!", E a l’ha pregà parèj: “Nosgnor, Dé d'Israel, tò servent a l’é vnùit a savèj che Saul a veul vnì a Cheila për dëstrùe la sità për colpa mia. Nosgnor, ij prinsipaj ëd Cheila am faran-ne tombé ant le man ëd Saul, mi e ij mè òm? Ë-lo che Saul a calerà coma tò servent a l’ha sentù? Signor, Dé d’Israel! It na prego, rëspond a tò servent!”. Antlora ‘l Signor a l’ha dije: “A l’é parèj, Saul a calerà”. E David a l'ha 'dcò dit: "La gent ëd Cheila an butrà-lo, mi e ij mè òm, ant le man ëd Saul? " E Nosgnor a l'ha rëspondù: "A lo faran”.

Antlora David a l'é aussasse e a l'é surtì da Cheila con l'armeja, apopré sessent òm, e a l'é andàit vagoland sensa 'n but. A l'han nen arferije a Saul che David a l'era scapà da Cheila, e Saul a l'ha chità 'd vorèj fé d'assion.

David ant ël desert ëd Zif 

David a l’era andàit a sté ant la region dël desert, an ëd leugh ch’a l’era malfé a riveje, an tra ij mont dël desert ëd Zif. Saul a sercava sèmper ëd ciapelo, ma Nosgnor a l’ha mai butàjlo ant le man. David a savìa che Saul a l'era surtì an campagna con l’intension ëd masselo, parèj David a l’ha chità ël desert ëd Zif për serché ‘d salvesse la vita. Antramentre David a stasìa ant ël desert ëd Zif, a Cores. Antlora Giònata, fieul ëd Saul, a l'é andàit a trové David a Cores për deje corage an Nosgnor. A l’ha dije: “Gnun-e tëmme: la man ëd Saul mè pare a podrà mai ciapete e ti 't regneras ansima a Israel e mi 't sarai tò luchtenent. Ëdcò mè pare Saul a lo sa pro". Lor a l'han fàit un pat dëdnans a Nosgnor. David a l'é restà a Cores e Giònata a l'é tornass-ne a ca.

A l’é calaje ‘n pluch che Saul a ciapèissa David 

Vàire d'òm ëd Zif a l'ero vnùit a Gaba da Saul për dije:"Sas-to pa che David a l'é stërmà dacant ëd nojàutri ant un leugh malfé da riveje, a Cores, tra ij rivass d’Achila, a sud dël desert?. Ore, da già che it veule calé, o rè, ven giù e i savroma butelo an toe man!". Saul a l'ha rëspondù: "Che voi i sie benedì ant ël nòm ëd Nosgnor, për la misericòrdia 'd mi ch’i seve piave a cheur! Andé donca, anformeve ancora, esse bin sicur dël pòst andova ch’as bogia e chi ch’a l'avìa vedulo ambelelà, përchè a l'han dime che a l'é motobin bosaron. Serché 'd conòsse tùit jë stërmaj andova ch'a treuva sosta e torné da mi con la conferma. Antlora mi i vnirai con vojàutri e se a sarà ant ël pais, mi i lo sercherai an tuti ij vilagi 'd Giuda".

A son aussasse e tornass-ne a Zif, andasend anans ëd Saul. David e soa gent a l'ero ant ël desert ëd Maon, ant l'Arabà a mesdì dla vàuda. Saul a l'é andàit con soa tropa a serchelo. Ma David a l'é vnùit a savèilo, e a l'é calà apreu dla rochera, an restand ant ël desert ëd Maon. Saul a l'ha savulo e a l'ha seguità le pianà ant ël desert ëd Maon. Saul andasìa anans an sla còsta dla montagna da na part antramentre che David e ij sò òm as trovavo an sël fianch dla montagna da l'àutra banda. David a sercava an tute le manere dë scapeje a Saul  e Saul e soa gent a pijavo an mes David e ij sò për ciapéje. Ma l'é rivaje un nunsi a dije a Saul: "Ven an pressa, përchè ij Filisté a l'han anvasà 'l pais". Antlora Saul a l'ha chità 'd seguité David e a l'é andàit contra ij Filisté. Për lòn a l'avìo ciamà col pòst: "Ròca dla Separassion".

Nòte 

Bibia
Testament Vej
Samuel